ATKV-Muziq: Van klein dorpie na wêreldstede | LitNet
Toe hy twaalf jaar oud was, het Sulayman Human nog nooit aan 'n klavier gevat nie. Op 29 Julie 2017 was hy maar 24 jaar oud toe hy afgereken het met die room van Suid-Afrika se jong musici. Nou wag die wêreld se verhoë vir hierdie boorling van Dysselsdorp.
ATKV-Muziq vind jaarliks plaas. Instrumentaliste vanaf 15 jaar tot en met 27 jaar mag inskryf. LitNet het al te vore berig hoe belangrik dit is vir jong musici om te weet dat hulle elke jaar kan luister na die wenners, kan inskryf en verbeter. (Lees die LitNet-onderhoud met Junnan Sun, die 2015 wenner, hier.)
Vanjaar het die eindrondte van ATKV-Muziq in die Hugo Lambrechts-musieksentrum in Parow plaasgevind. Vyf finaliste het deelgeneem.
'n Totale prysgeld van R 180 000 was vanjaar op die spel. Elke finalis het R10 000 ontvang.
Sulayman Human was die algehele wenner en het 'n wentjek van R65 000 en 'n erepenning ontvang. Hier is hy saam met Deidre le Hanie, die besturende direkteur van die ATKV, wat die pryse oorhandig het.
Sulayman het ook 'n R8 500-prys, vir die Beste vertolking van 'n Barok- of Klassieke werk tydens die eindrondte, ontvang.
Cameron Williams was algeheel tweede, en het daarvoor R32 000 ontvang. 'n Addisionele prys van R8 500 vir die Beste vertolking van 'n Suid-Afrikaanse werk tydens die finale rondte is ook aan hom toegeken.
Jeffrey Armstrong, derde het R16 000 ontvang.
Jonathan Mayer, viool, was ook 'n finalis.
Brian Bae op klavier, was die ander finalis.
Die aand se begeleier was Elna van der Merwe.
Sulayman het verlede jaar derde geëindig. Die 2016-wenner van ATKV-Muziq, Megan-Geoffrey Prins, het die afgelope aantal weke vir Sulayman onder hande geneem. Hier poseer hulle saam ná tyd.
Megan studeer tans in die VSA en het na Suid-Afrika teruggekeer om 'n reeks konserte te speel. Danksy die oorwinning wat Sulayman behaal het, is daar vir hom nou ook moontlikhede in die VSA.
Die beoordelaarspaneel het onder die leiding gestaan van die violis, Denise Sutton (nie-stemmende voorsitter, links van Sulayman). John Theodore (pianis, heel links), Heinrich Armer (voormalige klarinetdosent aan die Universiteit van die Vrystaat, tweede van regs) en Patrick Goodwin (die huidige orkesmeester van die Kaapstadse Filharmoniese Orkes, heel regs) was die ander lede van die paneel. Saam met hulle op die foto is John Roos, die beskermheer van ATKV-Muziq (tweede van links).
Die sopraan, Palesa Malieloa, het as gaskunstenaar opgetree. Palesa is verlede jaar aangewys as die algehele wenner van ATKV-Muziqanto 2016.
Die nasionale Afrikaanse radiostasie, RSG, is weer eens vanjaar die mediavennoot van beide ATKV-Muziq en -Muziqanto.